‘Goedkoop’ Chinese vaas verkoop per ongeluk vir R161 miljoen(Foto: Osenat-afslaers) ŉ Chinese vaas wat deur ŉ Franse afslaer te koop aangebied is, is vir meer as €9 miljoen (meer as R161 miljoen) verkoop – byna 4 000 keer die geraamde waarde. ŉ Blou-en-wit Tianqiuping-vaas is Saterdag deur Osenat-afslaers in Fontainebleau naby Parys, Frankryk, te koop aangebied. Dit het €9 121 000 op die veiling gehaal. Kopers was oortuig die Chinese Tianqiuping-tipe porseleinvaas is ŉ seldsame artefak. Jean-Pierre Osenat, president van die afslaers, het Dinsdag aan CNN gesê die vaas se eienaar het die afslaers versoek om die vaas te verkoop uit ŉ groep items uit hul ouma se huis in Brittany, in die noordweste van Frankryk. Altesaam 15 kopers, wat elkeen ŉ deposito moes betaal om aan die veiling deel te neem, het aan die veiling deelgeneem uit tussen 300 en 400 persone wat aanvanklik belangstelling getoon het in die vaas. Die afslaers het op sy webwerf die vaas beskryf as ŉ blou-en-wit porseleinvaas met ŉ lang silindriese nek, versier met nege drake en wolke. Volgens The Guardian was die kopers, hoofsaaklik van China, oortuig die vaas is ŉ kosbare stuk 18de eeuse kuns. Die verwagte verkoopprys was tussen €1 500 en €2 000 (tussen R26 000 en R35 000).